Tere, mina olen Uku. Ma õpin Tartu Ülikoolis informaatikat.
See tähendab, et õpin infotehnoloogiat, koodikirjutamist ja matemaatikat.
Ma olen õppinud looma ja arendama IT-süsteeme.
Aga mitte ainult.
Tartu Ülikooli informaatika magistriõppes õpin ma suuremat pilti nägema ja keerukaid probleeme lahendama.
Maailm on probleeme täis ja informaatika vaatepunktist on see väga hea.
Sest minul on nende lahendamiseks oskused olemas.
Ma taipan, kui toodetes ja teenustes, mida inimesed oma igapäevaelus vajavad, on midagi puudu.
Ma oskan arendada tehnoloogilisi lahendusi nende puuduste kõrvaldamiseks.
Minu jaoks on informaatika teaduse ja ettevõtluse kohtumispaik
ning Tartu Ülikool annab ideaalsed võimalused oma ideid ja ettevõtlikkust arendada.
Tartu on täis koostööhuvilisi firmasid ja inkubatsiooniprogramme, kus oma unistusi täide viia.
Ja muide, kandideerida saab ka IT-tööstusmagistrantuuri programmi, mis tähendab, et kuni pool õppest
on võimalik läbida mõnes ettevõttes ning esitada praktikaprojekte koolitöödena.
Ülikoolist olen ma leidnud endale mõttekaaslased, kellel on samad ambitsioonid mis minul.
Me ei ole tulnud Tartusse õppima ainult selleks, et oma kraad kätte saada.
Meid huvitab meie ala.
Huvitab nii palju, et teeme nädalavahetustel vabatahtlikult kooliväliseid seminare
ja võtame lisakursusi, näiteks mõne kvantarvutuse veebikursuse.
Ülikooli kõrvalt õpetan ma ühes Tartu koolis lastele matemaatikat.
Nii muudan ma matemaatika ka iseenda jaoks selgemaks.
Tänu õpetamisele saan paremini aru suuremast süsteemist, kuhu koolivalemid kuuluvad.
Rääkimata sellest, et teen matemaatika laste jaoks huvitavamaks ja saan koolist hea avaliku esinemise kogemuse.
Peale selle olen ma veel maleringi juhendaja.
Mis see male muud on kui üks suur loogikaülesanne ja algoritm.
Väga lahe on näha, kuidas lapsed õpivad, mõtlevad ja aru saavad.
Tartu Ülikool on mind meeletult muutnud.
Minus on tärganud armastus füüsika, matemaatika ja informaatika vastu ning uued teadmised on väga motiveerivad.
Ma tean, et minu jaoks on tulevikus lahti loendamatu arv uksi, sest mul on mitmekülgne ja tänapäevane haridus.